Document ID: 32011D0665

A BIZOTTSÁG VÉGREHAJTÁSI HATÁROZATA
(2011. október 4.)
az engedélyezett vasútijármű-típusok európai nyilvántartásáról
(az értesítés a C(2011) 6974. számú dokumentummal történt)
(EGT-vonatkozású szöveg)
(2011/665/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 34. cikke (4) bekezdésére,
mivel:
(1)
A 2008/57/EK irányelv 34. cikke (1) bekezdésének értelmében az Európai Vasúti Ügynökség (az Ügynökség) nyilvántartást hoz létre és tart fenn a tagállamok által az Unió vasúti hálózatán üzembe helyezésre engedélyezett járműtípusokról.
(2)
Egyes meglévő járműveket nem lehetséges a 2008/57/EK irányelv 26. cikke értelmében engedélyezett járműtípusoknak megfeleltetni. Valamennyi üzembe helyezett jármű műszaki jellemzőinek egyetlen nyilvántartásba való felvételének lehetősége azonban előnyös lehetne a vasúti ágazat számára.
(3)
A 2008/57/EK irányelv 33. cikke (2) bekezdésének e) pontjában említett, a jármű használatára vonatkozó korlátozásokhoz általában egyedi kódok tartoznak. E korlátozási kódokat össze kell hangolni. A nemzeti korlátozási kódok használatát indokolt azokra a korlátozásokra vonatkoztatni, amelyek egy tagállam meglévő vasúthálózatának egyes jellegzetességeit tükrözik, de más tagállamokban ugyanolyan értelemben valószínűleg nem használatosak. Az Ügynökség naprakészen tartja a harmonizált korlátozási kódok, valamint a nemzeti kódok jegyzékét, és azt honlapján közzéteszi.
(4)
A 2008/57/EK irányelv 34. cikke (4) bekezdésének értelmében típusengedély valamely tagállamban történő kiadásakor, módosításakor, felfüggesztésekor vagy visszavonásakor az érintett nemzeti biztonsági hatóság tájékoztatja az Ügynökséget annak érdekében, hogy az utóbbi naprakésszé tehesse a nyilvántartást. A nyilvántartás a 2008/57/EK irányelv 26. cikkével összhangban engedélyezett járműtípusokat tartalmazza. Ezért az Ügynökség tájékoztatásakor a nemzeti biztonsági hatóságoknak meg kell adniuk, hogy az adott típus mely paramétereit ellenőrizték a bejelentett nemzeti szabályokkal összhangban. Ezeket az adatokat a 2008/57/EK irányelv 27. cikkének (4) bekezdésében említett referenciadokumentummal összhangban kell megállapítani.
(5)
Az Európai Vasúti Ügynökség 2010. december 20-án benyújtotta ERA/REC/07-2010/INT sz. ajánlását a Bizottságnak.
(6)
Az e határozatban előírt intézkedések összhangban vannak a 2008/57/EK irányelv 29. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 2008/57/EK irányelv 34. cikke értelmében megállapítja az engedélyezett járműtípusok európai nyilvántartására vonatkozó előírásokat.
2. cikk
Az engedélyezett járműtípusok európai nyilvántartására vonatkozó előírás
(1) Az Ügynökség kidolgozza, működteti és kezeli az engedélyezett járműtípusok európai nyilvántartását az I. és II. mellékletben meghatározott előírás alapján.
(2) Az engedélyezett járműtípusok európai nyilvántartása (ERATV) a tagállamok által a 2008/57/EK irányelv 26. cikk alapján engedélyezett járműtípusokra vonatkozó adatokat tartalmazza.
(3) Az egy tagállamban 2010. július 19. előtt engedélyezett járműtípusok, amelyek tekintetében egy vagy több járművet egy vagy több tagállamban 2010. július 19. után a 2008/57/EK irányelv 22. és 24. cikke értelmében engedélyeztek, a 2008/57/EK irányelv 26. cikkének rendelkezése alá tartozónak tekintendők, és nyilvántartásba kell őket venni az ERATV-ben. Ez esetben a rögzítendő adatok azokra a paraméterekre korlátozódhatnak, amelyeket a típusengedélyezési folyamat során ellenőriztek.
(4) Az önkéntes alapon nyilvántartásba vehető járműtípusokat az I. melléklet 1. pontja tartalmazza.
(5) Az egyes járműtípusoknak kiosztott szám felépítését a III. melléklet tartalmazza.
(6) A nyilvántartás legkésőbb 2012. december 31-től működik. A köztes időszakban az engedélyezett járműtípusokkal kapcsolatos információkat az Ügynökség a honlapján teszi közzé.
3. cikk
A nemzeti biztonsági hatóságok által beküldendő információk
(1) A tagállamok biztosítják, hogy a nemzeti biztonsági hatóságok rendelkezésre bocsátják a II. mellékletben szereplő információkat a kiadott járműengedélyekre vonatkozóan.
(2) A nemzeti biztonsági hatóságok az I. melléklet 5.2. pontjában meghatározott szabályoknak megfelelően bocsátják rendelkezésre az e cikk (1) bekezdésében említett információkat.
(3) A nemzeti biztonsági hatóságok az információt az egységes, webalapú elektronikus űrlap megfelelő mezőinek kitöltésével nyújtják be.
(4) A nemzeti biztonsági hatóságok a 2010. július 19. után és az e határozat hatálybalépése előtt kibocsátott járműtípus-engedélyekkel kapcsolatos információkat legkésőbb négy hónappal e határozat hatálybalépését követően benyújtják.
4. cikk
Korlátozási kódok
(1) Valamennyi tagállamban harmonizált korlátozási kódok alkalmazandók.
A harmonizált korlátozási kódoknak az Unió teljes vasúthálózatára vonatkozó jegyzékét az Ügynökség tartja naprakészen, és azt honlapján közzéteszi.
Ha egy nemzeti biztonsági hatóság úgy véli, hogy új kód felvételére van szükség a harmonizált korlátozási kódok jegyzékébe, kérelmet intéz az Ügynökséghez az új kód felvételének megvizsgálása érdekében.
Az Ügynökség a többi nemzeti biztonsági hatósággal konzultálva megvizsgálja a kérést. Az Ügynökség, ha szükséges, felveszi a jegyzékbe az új korlátozási kódot. A módosított jegyzék közzététele előtt az Ügynökség közli azt a Bizottsággal, a változtatás iránti kérelemmel, és annak értékelésével együtt.
A Bizottság a 2008/57/EK irányelv 29. cikkének (1) bekezdése szerint létrehozott bizottságon keresztül tájékoztatja a tagállamokat.
(2) Az Ügynökség naprakészen tartja a nemzeti korlátozási kódok jegyzékét. A nemzeti korlátozási kódok használatát indokolt azokra a korlátozásokra korlátozni, amelyek egy tagállam meglévő vasúthálózatának egyes jellegzetességeit tükrözik, de más tagállamokban ugyanolyan értelemben valószínűleg nem használatosak.
Az (1) bekezdésben említett jegyzékben nem szereplő típuskorlátozások esetében a nemzeti biztonsági hatóság felkéri az Ügynökséget, hogy vegyen fel új kódot a nemzeti korlátozási kódok jegyzékébe. Az Ügynökség a többi nemzeti biztonsági hatósággal konzultálva megvizsgálja a kérést. Az Ügynökség, ha szükséges, felveszi a jegyzékbe az új korlátozási kódot. A módosított jegyzék közzététele előtt az Ügynökség közli azt a Bizottsággal, a változtatás iránti kérelemmel, és annak értékelésével együtt.
A Bizottság a 2008/57/EK irányelv 29. cikkének (1) bekezdése szerint létrehozott bizottságon keresztül tájékoztatja a tagállamokat.
(3) A multinacionális biztonsági hatóságok korlátozási kódját nemzeti korlátozási kódként kell kezelni.
(4) A kódolatlan korlátozások alkalmazása azokra a korlátozásokra vonatkozik, amelyek sajátos jellegükből adódóan több járműtípusra valószínűleg nem alkalmazhatók.
5. cikk
Záró rendelkezések
(1) Az Ügynökség közzéteszi és naprakészen tartja az engedélyezett járműtípusok európai nyilvántartásának alkalmazási útmutatóját. Ez az útmutató többek között minden paraméterre vonatkozóan hivatkozást tartalmaz az átjárhatósági műszaki előírások pontjaira, amelyek megállapítják az e paraméterre vonatkozó követelményeket.
(2) Az Ügynökség legkésőbb az e határozat hatálybalépését követő tizennyolc hónapon belül ajánlást nyújt be a Bizottságnak a 2010. július 19. előtt engedélyezett járműtípusok lehetséges nyilvántartásba vételéről, és a megszerzett tapasztalatok alapján e határozat lehetséges módosításáról.
6. cikk
Hatálybalépés
Ez a határozat 2012. április 15-től alkalmazandó.
7. cikk
Címzettek
Ennek a határozatnak az Európai Vasúti Ügynökség és a tagállamok a címzettjei.
Kelt Brüsszelben, 2011. október 4-én.

Labels: 7
12
8
15